钦定古今图书集成/理学汇编/字学典/第078卷 > 王氏法书苑 > 《法帖通解序》秦观
## 钦定古今图书集成/理学汇编/字学典/第078卷 > 王氏法书苑 > 《法帖通解序》秦观

《法帖》者，太宗皇帝时，遣使购摹前代法书，集为十卷，
摹刻于板，藏之禁中。大臣初登二府，诏以一本赐之，
其后不复赐，世号“官帖。”故丞相刘公沆守长沙日，以
赐帖摹刻二本，一置郡帑，一藏于家。自此法帖盛行
于世，士大夫好事者，又往往自为别本矣。今可见者，
潭、绛二郡刘丞相家、潘尚书师旦家、刘御史次庄家、
宗将世章家凡六本，虽有精粗，然大抵皆官帖之苗
裔也。顷为正字时，见诸帖墨迹有藏于秘府者，字皆
华润有肉，神气动人，非如刻木之枯槁也，盖虽官帖，
亦其糟粕耳。又当时奉诏，“集帖之人，苟于书成，不复
更加研考，颇有伪迹滥厕其间，至于标题次序，乖错
逾甚。士大夫以字画小技，莫有论次”之者，投荒索居，
无以解日，辄以其灼然可考者疏记之，疑者阙之，名
曰《法帖通解》云。